सुदूर–पूर्वदेखि सुदूर–पश्चिमसम्म फैलिएको ग्रेट हिमालय ट्रेल (जीएचटी) झट्ट सुन्दा विदेशी लक्षित गन्तव्यजस्तो लागे पनि त्यो खासमा स्वदेशी पर्यटकका लागि उपयुक्त हो । बृहत् उच्च हिमाली पदमार्ग भनेर केही वर्षयता चर्चामा आए पनि यो पदमार्ग हाम्रा पूर्वज एक ठाउँबाट अर्को ठाउँ जाने चल्तीका बाटो हुन् । तिब्बतसँगको व्यापारमा पनि यी बाटो प्रयोग भए । उच्च हिमाली भेगमा अहिले पनि यही पदमार्ग मुख्य बाटो हुन् । किनभने, यता अझै सवारी गुड्ने बाटोहरू बनेका छैनन् । उच्च पहाडी र हिमाली जिल्लाको सदरमुकाम अलि तल नै छन् ।
